ปนัดดา มอบ ที่ดิน-บ้าน แก่ผู้ประสบภัยคลื่นกัดเซาะ จ.นราธิวาส
เครดิตภาพจาก กอ.รมน.ภาค 4 สน.,หม่อมหลวงปนัดดา มอบ ส.ป.ก.4-01 ผู้ประสบอุทกภัย จ.นราธิวาส ที่ถูกคลื่นกัดเซาะบ้านเรือนที่ได้รับความเสียหายเมื่อช่วงเดือนธันวาคม 2557 ที่ผ่านมา พร้อมบ้านอีกกว่า 50 หลัง ,เมื่อวันที่ 26 ธ.ค. 59 หม่อมหลวงปนัดดา ดิศกุล รัฐมนตรีช่วยว่าการกระทรวงศึกษาธิการ เป็นประธานมอบหนังสืออนุญาตให้เข้าทำประโยชน์ในเขตปฏิรูปที่ดินจังหวัดนราธิวาส ให้กับประชาชนในพื้นที่ของ อ.สุไหงโกลก รวมทั้งหมด 50 ราย 64 แปลง แบ่งเป็นพื้นที่การเกษตร 26 แปลง และที่อยู่อาศัย 38 แปลง โดยมี พลโท คุณวุฒิ หมอแก้ว แม่ทัพน้อยที่ 4 รองผู้อำนวยการรักษาความมั่นคงภายในภาค 4 ส่วนหน้า นายสิทธิชัย ศักดา ผู้ว่าราชการจังหวัดนราธิวาส นาวาเอกนภดล ฐิตวัฒนสกุล ผู้บังคับหน่วยเฉพาะกิจนาวิกโยธิน กองทัพเรือ ผู้ช่วยศาสตราจารย์ ดร.จงรัก พลาศัย นายกสภามหาวิทยาลัยนราธิวาสราชนครินทร์ ผู้ช่วยศาสตราจารย์ ดร.รสสุคนธ์ แสงมณี อธิการบดีมหาวิทยาลัยนราธิวาสราชนครินทร์ รวมทั้งผู้ที่เกี่ยวข้องต้อนรับ โดยได้พบปะพร้อมกับบรรยายพิเศษ แก่คณะผู้บริหาร คณาจารย์ บุคลากรทางการศึกษา รวมทั้งนักศึกษาของมหาวิทยาลัยฯ,จากนั้นเวลา 13.00 น. รัฐมนตรีช่วยว่าการกระทรวงศึกษาธิการ พร้อมคณะ เดินทางเป็นประธานมอบเอกสารสิทธิ ส.ป.ก.4-01 และมอบบ้านแก่ผู้ประสบภัยคลื่นซัดชายฝั่งบ้านประชารัฐร่วมใจ 2 บ้านบือราเป๊ะ ต.คกเคียน อ.เมือง จ.นราธิวาส จำนวน 28 หลัง ตามโครงการก่อสร้างที่อยู่อาศัยสำหรับผู้ประสบภัยคลื่นกัดเซาะ ทำให้บ้านเรือนของราษฎรเสียหายจำนวน 50 หลังคาเรือน ซึ่งสำนักงานปฏิรูปที่ดินเพื่อเกษตรกรรม (ส.ป.ก.) ได้จัดซื้อที่ดินเป็นที่อยู่อาศัยและที่ทำกินให้กับราษฎร ชุมชน บ้านบาเฆะ และชุมชนปุลาวังยาเงาะ ทั้งนี้เกิดจากการร่วมแรงร่วมใจ เพื่อคืนความสุข ให้แก่ประชาชนที่ได้รับความเดือดร้อนจากสถานการณ์ดังกล่าว อย่างไรก็ตาม สำนักงานปฏิรูปที่ดินเพื่อเกษตรกรรมได้จัดซื้อที่ดินและจัดสรรที่ดินให้ผู้ประสบภัยจำนวน 2 แปลง คือ แปลงที่ 1 บ้านบาเฆะจำนวน 5-2-33 ไร่ จัดสรรให้ผู้ประสบภัยจำนวน 22 ราย และทำการมอบบ้านไปเมื่อวันที่ 24 สิงหาคม 2559 ที่ผ่านมา ซึ่งได้รับการสนับสนุนงบประมาณค่าวัสดุก่อสร้างบ้านจากกองทุนเงินช่วยเหลือผู้ประสบสาธารณภัย สำนักนายกรัฐมนตรี จำนวน 50 หลัง หลังคาเรือน เรือนละ 318,000 บาท เป็นเงิน 15,900,000 บาท,หม่อมหลวงปนัดดา ดิศกุล กล่าวถึงโครงการก่อสร้างที่อยู่อาศัยสำหรับผู้ประสบภัยคลื่นกัดเซาะ ซึ่งเกิดจากการร่วมแรงร่วมใจจากหลายฝ่าย เพื่อช่วยเหลือผู้ประสบภัยคลื่นกัดเซาะบ้านเรือนที่ได้รับความเสียหายเมื่อช่วงเดือนธันวาคม 2557 ที่ผ่านมา มีบ้านเรือนได้รับความเสียหายกว่า 50 หลัง ขณะเดียวกันหน่วยงานที่เกี่ยวข้องไม่นิ่งนอนใจ ได้อพยพผู้ประสบภัยไปยังที่ปลอดภัย และดำเนินการก่อสร้างบ้านตามโครงการก่อสร้างที่อยู่อาศัยสำหรับผู้ประสบภัยคลื่นกัดเซาะ และวางแผนจัดการที่อยู่อาศัยใหม่ พร้อมกับมีพื้นที่ส่วนกลางเพื่อให้มีการฝึกอาชีพและมีรายได้เสริมช่วงมรสุมด้วย,หม่อมหลวงปนัดดา ดิศกุล รัฐมนตรีช่วยว่าการกระทรวงศึกษาธิการ ได้เน้นย้ำถึงการปฏิบัติหน้าที่ของข้าราชการในพื้นที่ อยากให้ทุกภาคส่วนมีความรัก และสามัคคีกัน ไม่แตกแยก เดินตามรอยพระยุคลบาทพระบาทสมเด็จพระปรมินทรมหาภูมิพลอดุลยเดช มีความเป็นอยู่อย่างพอดีและพอเพียง พระองค์ท่านจะสถิตอยู่ในดวงใจคนไทยทั้งชาติตลอดไป
หม่อมหลวงปนัดดา มอบ ส.ป.ก.4-01 ผู้ประสบอุทกภัย จ.นราธิวาส ที่ถูกคลื่นกัดเซาะบ้านเรือนที่ได้รับความเสียหายเมื่อช่วงเดือนธันวาคม 2557 ที่ผ่านมา พร้อมบ้านอีกกว่า 50 หลัง 
ปนัดดา ดิศกุล,ภัยคลื่นกัดเซาะ,ที่ดิน ส.ป.ก.4-01,นราธิวาส,ผู้ประสบภัยทางทะเล